Bolgár pedagógusok szakmai látogatása (2015. október 2.)

Öt évvel ezelőtt a bolgár Dunamenti Önkormányzatok Társulása „Tengeri Akadémia 2020” címen nyert támogatást oktatási programjához. A tízéves projekt részeként a bolgárok közoktatásukat szeretnék fejleszteni, amihez a magyarországi oktatási gyakorlatot állították mintának, jó példának. Az öt éve indult kezdeményezéshez Újbuda három éve csatlakozott.

Az idei, Bulgáriában szervezett program második fele Magyarországon zajlott. A résztvevők ennek keretében egy délelőttöt töltöttek iskolánkban, hogy megismerkedjenek a Montessori-módszerrel.

A rendezvény egyik programjaként bolgár vendégeink az 1. c osztályban tartott foglalkozást tekinthették meg. Ennek keretében az iskolánk 4. osztályos diákja, Bánkuti Alexandra tartott kiselőadást a kutyákról, majd édesanyjával együtt saját golden retriever keresőkutyájukat is bemutatták.  Bepillantást nyerhettünk az idomítás folyamatába, a kutya vezényszavak nélküli, mutogatással történő irányításába. A kereső és mentőkutya a gyerekek által elrejtett szarvasgomba kapszulákat keresett meg az iskolaudvaron. Vendégeinknek nagyon tetszett, hogy a négy hete iskolába járó pici elsősök milyen gördülékenyen alakítanak csoportokat és mennyire nyitott az intézmény, hiszen az előadó mellet tíz szülő is vendégeskedett az órán.

A 3. e osztályban a vízi állatok projekt témában irányított foglalkozást, majd Montessori-eszközhasználatot láthattak a vendégek. A beszélgető kört, memóriafejlesztő „játékot” a magas színvonalú PowerPoint bemutatót dramatizálás követte, majd egy rövid kézműves tevékenység után a gyermekek Montessori- eszközökkel tevékenykedtek. A bolgár vendégek az órán többször megtapsolták diákjaink tevékenységét, dicsérték a gyerekek aktivitását, kreativitását.

Örömmel mutattuk be iskolánkat a bolgár kollégáknak, akik rácsodálkoztak az első emeleti Montessori-emléksarok 80 éves óvodai bútoraira és a kiállított 100 éves eszközökre.

A program két szakmai része közötti állófogadáson módszertani tapasztalatcserére is sor került. Bolgár-magyar tolmács segítségével érdeklődtek az iskoláról, a Montessori- módszer bevezetésének folyamatáról, a törvényi hátérről, a kerettantervekről, pedagógiai programunkról, a projektoktatásról, az állam által nyújtott támogatásokról, fotóztak és jegyzeteltek.

Bízunk benne, hogy a látogatás során maradandó, szép, tartalmas élményeket szereztek nálunk a külföldi pedagógusok, és hírét viszik iskolánknak, fővárosunknak, országunknak. Számunkra fontos volt ez a nap: külföldi kollégáink elismerő szavai újabb megerősítést adtak, hogy jó úton járunk, s ezen az úton kell tovább haladnunk.

A bemutató órákat Kissné Pintér Gizella és Ladányiné Sebestyén Judit Tóth Györgyné és Erlich Mariann tartotta az 1. c és a 3. e osztályban. Köszönjük munkájukat!











